Trillebår

En trillebår er en vogn med lasteplan, ett eller to hjul, to støttebein og to løftestenger med håndtak, laget for at én person skal kunne frakte tunge ting.

 Bruk og utforming 
Trillebårer blir særlig brukt som redskap under hagearbeid, i landbruket og under byggearbeid for å flytte sand, jord og andre løsmasser, løv og kvist, gjødsel, dyrefôr og annet. Trillebårer kan også benyttes for å løfte og frakte tyngre gjenstander, på samme måte som drakjerrer og traller. 
Trillebårer utnytter kraften i en enarmet vektstang der vippepunktet ligger i hjulet. 

Trillebårer ble tidligere laget av tre, men er i dag oftest av metall, som er lettere og mer solid, og utstyrt med gummihjul med luft. Selve lastevogna er ofte av aluminium eller kraftig plast. Trillebårer og traller kan ha forskjellig utforming tilpasset forskjellig bruk, for eksempel for frakt av høy, tønner eller personer.
 Historikk 
Mange regner kineseren Zhuge Liang som trillebårens oppfinner. Under Han-dynastiet på 200-tallet skal han ha konstruert en trillebår kalt «treoksen». Den ble brukt av blant annet militæret for å frakte sårede og forsyninger. I Europa finner vi de første illustrasjonene som viser trillebårer, i middelalderen på 1200-tallet. 

 Se også 
 Spannbår
 Tralle

 Eksterne lenker 



Kategori:Byggeteknikk
Kategori:Kjøretøyer
Kategori:Hagebruksredskaper